25 वार्डों के शहर में एक मात्र कांजी हाउस वह भी मवेशी रखने लायक नहीं
भास्कर न्यूज | जांजगीर-चांपा
जिला मुख्यालय के 25 वार्डों में एक मात्र कांजी हाउस है, वह भी इतना जर्जर है कि वहां मवेशी रखने लायक नहीं है। स्थान बहुत छोटा है तथा पुराना होने के कारण कभी भी ढह सकता है, जिससे मवेशियों की मौत हो सकती है। इस डर से वहां सड़क में घूमने वाले आवारा मवेशियों को भी नहीं रखा जा सकता है। यही वजह है कि सड़क में घूमने वाले जानवराें को पकड़ कर शहर के बाहर छोड़ दिया जाता है, ऐसे मवेशी फिर से शहर में आकर सड़कों पर बैठ जाते हैं। सड़कों पर घुमते आवारा मवेशी ट्रैफिक के लिए परेशानी बनते हैं।
एनएच सहित मुख्य मार्गों के मवेशियों के बैठे रहने से दुर्घटना की आशंका रहती है। चार महीने पहले नपा ने करीब सवा लाख रुपए में काऊ कैचर खरीदा है लेकिन कांजी हाउस नहीं होने से इसका फायदा नजर नहीं आ रहा है। जांजगीर के कचहरी चौक, नैला रोड, केरा रोड, लिंक रोड सहित अन्य सड़कों में दिन भर मवेशी घूमते व बैठे रहते हैं। ऐसे में रोजाना वाहन चालक इनसे बचकर जैसे तैसे निकल पाते हैं, जबकि रात में वाहन चालकों की परेशानी बढ़ जाती है। इसी तरह एनएच 49 में नहर पुल के आगे कई जगहों पर मवेशी घूमते रहते हैं, जबकि खोखसा फाटक के बाद कुलीपोटा दर्राभांठा, लछनपुर चौक, कोरवापारा, बरपाली आदि जगहों में मवेशी झुंड में खड़े व बैठे रहते हैं। खोखसा फाटक के बाद सड़कों में लाइट की व्यवस्था नहीं है। एनएच मार्ग होने के कारण दो पहिया, चार पहिया व भारी वाहन फर्राटे भरते हैं। वाहन तेज गति में होने के दौरान अचानक सामने मवेशियों का झुंड देखकर चालक हड़बड़ा जाता है औेर ऐसी स्थिति में वाहन को नियंत्रित करना कठिन हो जाता है। ऐसे में दुर्घटना की स्थिति निर्मित हो जाती है।
वार्ड क्रमांक 1 नैला का कांजी हाउस नहीं किसी काम का
पहुंच जाते हैं शिकायत लेकर
सड़कों पर घुमते मवेशियों की धरपकड़ करने पर कई बार पशुमालिक ही शिकायत करने पहुंच जाते हैं। कर्मचारियों ने बताया कि कार्रवाई के दौरान हर बार पशुमालिकों को मवेशियों को खुला छोड़ने से मना करते हैं लेकिन वे नहीं मानते। कांजी हाउस नहीं होने से जुर्माना देना भी नहीं पड़ रहा, इस कारण समझाइश का असर भी नहीं हो रहा। इस कारण आवारा मवेशियों के खिलाफ कोई प्रभावी कार्रवाई नहीं हो पा रही है। पशु मालिक बेपरवाह बने हुए हैं और विचरण करते मवेशी राहगीरों एवं वाहन चालकों के लिए परेशानियों का कारण बने हुए हैं।
वार्ड क्र. 1 में कांजी हाउस है लेकिन जगह कम है ऐसे में मवेशियों को वहां नहीं रख सकते। मवेशियों को पकड़कर शहर से बाहर छोड़ते हैं लेकिन वे फिर आ जाते हैं। कांजी हाउस के लिए जमीन तलाश कर रहे हैं। दिनेश कोसरिया, सीएमओ नपा जांजगीर- नैला
नपा कर रही जमीन की तलाश
नगर में पुराना कालेज के पास कांजी हाउस था, भवन जर्जर हो जाने के बाद नगरपालिका नैला जांजगीर द्वारा शहर के वार्ड नं 1 में कांजी हाउस बनाया गया है, लेकिन यह भी किसी काम का नहीं है। ऐसे में नया कांजी हाउस बनाने के लिए नगर पालिका सरकारी जमीन तलाश रही है। पिछले दिनों सीएमओ ने नपाध्यक्ष व उपाध्यक्ष के साथ वार्डों का दौरा किया था लेकिन जमीन नहीं मिल पाई। फिलहाल कांजी हाउस के लिए नपा के पास अभी कोई प्लान नहीं है। उल्लेखनीय है कि नगर में बसाहट बढ़ने के बाद जमीनों की भी कमी आ रही है।
चारागाह की भी समस्या
चारागाह सहित अन्य भूमि पर अवैध कब्जा धड़ल्ले से किया जा रहा है। इसके चलते मवेशियों के सामने चारा की समस्या खड़ी हो गई है। मवेशी मालिक दूध दुहने के बाद उन्हें छोड़ देते हैं और मवेशी चारा की तलाश में इधर उधर भटकते रहते हैं। ग्रामीण क्षेत्रों की शासकीय जमीन पर भूमाफिया कब्जा करने से नहीं चूक रहे। इससे चारागाह सिकुड़ रहे हैं।
hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva